|  |  |
| --- | --- |
|  |  |
| Styrelsens forslag til DUFs Politiske Mål 2022-2024 til vedtagelse på Delegeretmøde 2022Vedtaget af styrelsen den 12. oktober 2022  |  |

# Forslag til DUFs Politiske Mål 2022: Sammen om forpligtende fællesskaber

Forpligtende fællesskaber er en grundsten i det danske samfund. I DUF er vi stolte af, at foreningslivet samler tusindvis af børn- og unge, der engagerer sig i et fællesskab for hinanden og for vores samfund. I foreninger, store som små, bringer vi demokratiet tæt på den enkelte og samler os alle om fælles værdier og drømme. De forpligtende fællesskaber bidrager med social tillid og styrker vores demokrati.

I fællesskaber føler børn og unge livsglæde, de tror på sig selv og har handlekraft. Her kan vi vokse, prøve os selv af og være sammen om et fælles tredje – uden at blive målt og vejet. Vi opnår færdigheder, danner venskaber og er sammen en del af noget større. Foreningslivets fællesskaber er derved en del af opskriften til at sikre børn og unges trivsel. Derfor må vi ikke tage fællesskaberne for givet, men hver dag arbejde for at sikre de bedste vilkår for foreningers og frivilliges engagement.

Det forpligtende i fællesskabet gælder ikke kun i det små og inden for landets grænser. Vi lever i en verden, hvor demokrati, civilsamfund og menneskerettigheder er under pres. I DUF står vi fast på vores demokratiske værdier, og vi tror på, at vi skal være nysgerrige, hjælpe hinanden og løse nogle problemer på tværs af grænser. Vi vil som ungdom og samfund tage ansvar for det store, globale samfundsfællesskab. For demokratiet skal vindes for hver ny generation, ikke kun i Danmark, men i hele verden.

**Et stærkt foreningsliv for børn og unge**

Frivillighed er grundessensen i et stærkt foreningsliv for børn og unge. For DUF er det vigtigt, at det er sjovt at være frivillig og givende at samarbejde med hinanden. Der skal være plads til at få venner, plads til at være sig selv og til gøre en forskel for andre.
I DUF vil vi være ved med at udvikle måden at skabe interessante, meningsfulde og sunde fællesskaber, der er til gavn for børn og unge. Foreningslivet skal være et sted, hvor vi mødes på tværs af skel, hvor vi tør udvikle og udfordre, samtidig med at vi også holder fast i de værdier, der binder os sammen.

Derfor vil DUF

* Arbejde for at det bliver nemmere at være frivillig ved at interessevaretage for at afbureaukratisere det frivillige foreningsliv lokalt og nationalt.
* Arbejde med motivation og trivsel hos frivillige, samt skabe sunde fællesskaber, der giver de bedste rammer for trivsel i foreninger.
* Arbejde for at flere børn og unge deltager i vores stærke fællesskaber på tværs af landet, samt forbedre muligheden og sænke barrieren for deltagelse i foreningslivet for alle børn og unge uanset baggrund.

**Sikre ungdommens stemme**

Alle unge fortjener et godt og meningsfuldt liv. Et ungdomsliv med livsglæde, med frirum i hverdagen og med mulighed for at indgå i trygge og støttende fællesskaber. Det er vigtigt, at unge oplever at lykkes og føler sig værdifulde - både i eget liv og i samfundet.

DUF mener, at vi skal sætte ind for at løse trivselskrisen, og vende mistrivsel til trivsel og livsmod. Det kræver, at unge bliver set, får indflydelse og flere handlemuligheder i samfundet. Det er en fælles opgave, men vi løser ikke trivselskrisen, medmindre samfundet lytter til os unge, fordi vi er eksperter i vores eget liv.

Derfor vil DUF:

* Arbejde for at forbedre unges trivsel, og modarbejde den stigende mistrivsel.
* Undersøge hvilken rolle forpligtende foreningsfællesskaber spiller ift. trivsel blandt unge.
* Sikre en stærk, bred stemme for ungdommen i Danmark, der bygger på repræsentativitet, og bekæmper den stigende generationsulighed, da unge ofte forbigås politisk til fordel for andre generationer.
* Fortsat sætte fokus på unge uden for uddannelses- og arbejdsfællesskaberne.
* Sikre inddragelse af unge i håndteringen af klimakrisen, samt at gøre børn og unge handlekraftige.

**Demokrati i det store og små**

Vi må ikke tage vores demokrati for givet. I DUF tror vi på, at demokratiet skal vindes for hver ny generation, og vi vil derfor stædigt kæmpe for, at vores demokrati bliver endnu stærkere i fremtiden. Vi har store ambitioner på vegne af vores demokrati, som bygger på et sindelag både med deltagelse i det små og i det store.

Derfor vil DUF:

* Arbejde for større deltagelse af marginaliserede grupper.
* Bekæmpe holdningsforskrækkelse, så der er mere plads til holdninger og tro, uanset hvem man er.
* Arbejde for at det digitale demokrati styrkes, og den demokratiske samtale online forbedres, samt misinformation bekæmpes.
* Arbejde med at udvikle vores foreningsliv ved at være nysgerrig på, hvor demokratiet står særligt stærk i de forskellige organiseringsformer, vi har.

**Internationalt samarbejde**

Demokratiet er globalt set på tilbagetog både som livs- og styreform, og DUF ser med bekymring på demokratiets svære vilkår i verden. Mange steder bliver civilsamfundets handlemuligheder indskrænket, frihedsrettigheder bliver undertrygt, og mulighederne for at kæmpe for en bedre fremtid bliver udfordret. Derfor skal vi som bannerfører for den frie verden stå sammen mod autokratier. Vi skal tro på, at samarbejde, nysgerrighed og udveksling på tværs af grænser og kulturer skaber fred og demokrati, ved at præsentere vores børn og unge for det globale udsyn, fordi de er fremtiden for at skabe en bedre verden.

I DUF tror vi på, at det globale udsyn starter i det små – i foreningslivet – med stærke partnerskaber mellem unge i verden. Partnerskaber på tværs af lande ruster unge til at agere som forandringsagenter i deres eget liv og samfund.

Derfor vil DUF:

* Arbejde for at unge i Danmark har globalt udsyn og oplever at det er meningsfuldt at engagere sig i verden.
* Arbejde med unge i Østeuropa, hvor kampen for fred, frihed og folkestyre er særligt aktuelt.
* At Danmark har en stærk stemme regionalt og internationalt med et stærkt demokratisk mandat.